Genocido konvencija

Konvencija dėl kelio užkirtimo genocido nusikaltimui ir baudimo už jį (), trumpiau vadinama Genocido konvencija () – tarptautinė sutartis, draudžianti genocidą ir įpareigojanti valstybes užkirsti kelią jo vykdymui. Tai pirmasis teisės dokumentas, kodifikuojantis genocidą kaip nusikaltimą. Konvencija priimta 1948 m. gruodžio 9 d. Jungtinių Tautų Generalinėje Asamblėjoje. Įsigaliojo 1951 m. sausio 12 d. Prie Genocido konvencijos prisijungusios 153 valstybės (2024).

 Istorija 
Genocido konvencija priimta kaip atsakas į Antrojo pasaulinio karo žiaurumus (Holokaustas), kurie nebuvo teisiškai apibrėžti. Terminas „genocidas“ pirmą kartą pavartotas 1944 m. lenkų teisininko Rafaelio Lemkino nacių politikai okupuotoje Europoje ir armėnų genocidui apibūdinti. Jis siekė, kad genocidas būtų pripažintas nusikaltimu pagal tarptautinę teisę.Auron, Yair, The Banality of Denial, (Transaction Publishers, 2004), 9. Lemkinas kolonializmą siejo su genocidu, savo darbuose minėjo kolonijinius genocidus už Europos ribų.

Terminas teisiškai apibrėžtas 1946 m. Niurnbergo karo tribunolo kaltinamajame akte. Įtvirtintas 1946 m. JT Generalinės Asamblėjos rezoliucijoje, kurioje genocidas pripažintas tarptautiniu nusikaltimu ir raginama sudaryti įpareigojančią sutartį, kuri užkirstų kelią jo vykdymui ir numatytų bausmę už jį. Rezoliucijos pagrindu 1948 m. priimta Genocido konvencija.

Pagal Konvencijos teisinį apibrėžimą tarptautinių baudžiamųjų tribunolų pripažinti genocidai: Kambodžos genocidas (1975–1979), Ruandos genocidas (1994) ir Srebrenicos žudynės (1995).

 Genocido apibrėžimas 

Konvencijoje genocidu laikomi:

... veiksmai, kuriais siekiama visiškai ar iš dalies sunaikinti tautinę, etninę, rasinę ar religinę grupę, tai yra:
(a) tos grupės narių žudymas;
(b) sunkus tos grupės narių kūno ar psichikos žalojimas;
(c) tyčinis gyvenimo sąlygų kūrimas tai grupei siekiant sunaikinti ją ar jos dalį;
(d) priemonių, kuriomis siekiama mažinti tos grupės vaikų gimstamumą, taikymas;
(e) prievartinis tos grupės vaikų perdavimas kitai grupei.
— Konvencija dėl kelio užkirtimo genocido nusikaltimui ir baudimo už jį. 2 straipsnis

Pagal konvenciją baudžiamas:

    (a) genocidas;
    (b) susitarimas vykdyti genocidą;
    (c) tiesioginis ir viešas genocido kurstymas;
    (d) bandymas vykdyti genocidą;
    (e) bendradarbiavimas vykdant genocidą.
— Konvencija dėl kelio užkirtimo genocido nusikaltimui ir baudimo už jį. 3 straipsnis

 Bylų nagrinėjimas 
 Jugoslavija 
1993 m. Jungtinių Tautų Saugumo Taryba įsteigė Tarptautinį baudžiamąjį tribunolą buvusiajai Jugoslavijai. Buvusios Jugoslavijos vadovai buvo kaltinami šiurkščiais Ženevos konvencijų pažeidimais, karo teisės pažeidimais, genocidu ir nusikaltimais žmoniškumui, vykdytais Jugoslavijos karų metu. 2017 m. tribunolas baigė darbą.

 Mianmaras 
Mianmaras kaltinamas rohinjų etninės grupės genocidu Rachinų valstijoje, kai 2016–2017 m. apie 800 000 rohinjų buvo priversti trauktis į kaimyninį Bangladešą. 2018 m. Tarptautinis Teisingumo Teismas nurodė Mianmarui imtis visų priemonių užkirsti kelią rohinjų genocidui. 2021 m. kariuomenei, laikomai pagrindine genocido kaltininke, įvykdžius valstybės perversmą, tai tapo dar vienu iššūkiu Teismui.

 Rusija 
2022 m. karinės invazijos į Ukrainą metu Rusijos pajėgos įvykdė karo nusikaltimų, taip pat galimai genocidinius veiksmus, išvardytus Genocido konvencijoje. Kanada, Čekija, Estija, Airija, Latvija, Lietuva, Lenkija ir Ukraina apkaltino Rusiją genocidu. 2022 m. balandį „Genocide Watch“ perspėjo dėl galimo genocido Ukrainoje.

 Izraelis 

2023 m. gruodžio 29 d. Pietų Afrikos Respublika kreipėsi į Tarptautinį Teisingumo Teismą, kaltindama Izraelį vykdant genocidą Gazos Ruože karo su „Hamas“ metu. Pietų Afrika taip pat paprašė Tarptautinio Teisingumo Teismo reikalauti Izraelio nutraukti savo karines operacijas Gazos Ruože. Izraelis viešai atmetė kaltinimus genocidu ir pavadino tai savigynos karu.

2024 m. sausį Teismas nurodė Izraeliui imtis visų priemonių užkirsti kelią palestiniečių genocidui. Vasario pabaigoje žmogaus teisių organizacijos „Human Rights Watch“ ir „Amnesty International“ pareiškė, kad Izraelis nesilaikė Teismo nurodymų ir kad trukdymas įvežti pagalbą prilygsta karo nusikaltimams.

Gegužės 24 d. Teismas nurodė Izraeliui nedelsiant nutraukti puolimą Rafacho mieste.

 Išnašos 

 Šaltiniai 



 Nuorodos 
 Genocido konvencijos tekstas

Kategorija:Jungtinių Tautų konvencijos
Kategorija:Genocidas